Daerah Serian

**Serian** ialah sebuah daerah yang berada di wilayah Sarawak, Malaysia. Daerah ini berada di bawah pentadbiran Bahagian Serian. Pusat pentadbiran bagi daerah ini ialah Bandar Serian. Antara pekan lain yang berada di daerah ini termasuklah Balai Ringin.

Daerah ini mempunyai penduduk seramai 85,345 orang pada tahun 2020. . Pihak berkuasa tempatan (kerajaan tempatan) ialah Majlis Daerah Serian.

## Sejarah
Daerah Serian telah ditubuhkan pada Februari 1955, yang mana sebelum ini ia merupakan kawasan Sadong Atas () iaitu sebahagian daripada Daerah Sadong. Pegawai daerah pertama ialah H. R. Harbow.

Daerah Serian menjadi salah sebuah daerah dalam Bahagian Serian sejak 1 Ogos 2015. Sebelum ini, Daerah Serian merupakan salah sebuah daerah dalam Bahagian Samarahan apabila bahagian tersebut diisytiharkan pada 1 Januari 1987.

Pada 27 November 2021, daerah kecil Siburan yang berada di bawah pentadbiran daerah Serian telah diisytihar sebagai sebuah daerah penuh. Satu daerah kecil yang baharu turut dibentuk di dalam daerah Serian iaitu Balai Ringin.

## Pentadbiran
Daerah Serian terletak di bawah pentadbiran Pejabat Daerah Serian yang merupakan sebahagian daripada pentadbiran Bahagian Serian. Pihak berkuasa tempatan yang mentadbir daerah ini pula ialah Majlis Daerah Serian. Terdapat satu daerah kecil yang berada di bawah pentadbiran daerah Serian, iaitu Balai Ringin.

### Politik
Daerah Serian diletakkan di bawah lima kawasan Dewan Undangan Negeri (DUN) iaitu Kedup (N22) dan Bukit Semuja (N23) yang terletak di bawah kawasan Parlimen Serian (P199), Muara Tuang (N16) yang terletak di bawah Parlimen Kota Samarahan (P197), Tarat (N20) yang terletak di Parlimen Puncak Borneo (P198) dan Balai Ringin (N30) yang terletak di bawah Parlimen Sri Aman (P202).

## Geografi
Daerah Serian terletak di barat negeri Sarawak, dan di tengah serta timur bahagian Serian. Daerah Serian bersempadan dengan daerah Gedong di utara, daerah Pantu di timur, daerah Tebedu di barat daya, daerah Siburan di barat dan daerah Samarahan di barat laut. Daerah Serian juga mempunyai sempadan antarabangsa dengan Kalimantan Barat, Indonesia di selatan.

Daerah Serian mempunyai keluasan kira-kira 1,774 kilometer persegi dan mempunyai titik tertinggi mencecah 826 meter. Bentuk muka bumi daerah ini sebahagian besarnya merupakan kawasan rendah, rata dan mendatar. Namun di terdapat beberapa kawasan yang sedikit tinggi dan berbukit terutamanya di selatan daerah. Antara sungai utama yang mengalir di daerah ini termasuklah Batang Sadong.

## Demografi

Berdasarkan bancian Malaysia 2020, jumlah penduduk di daerah Serian ialah seramai 85,345 orang dengan kepadatan penduduk 48 orang perkilometer persegi yang dikategorikan sebagai taburan penduduk sederhana padat. Bancian ini juga merekodkan sejumlah 21,663 isi rumah dengan 29,766 tempat kediaman. Majoriti penduduk di daerah Serian merupakan Bumiputera Sarawak, dengan majoriti antara mereka berbangsa Bidayuh. Penduduk berbangsa Cina membentuk kumpulan warganegara bukan Bumiputera terbesar di daerah ini. Penduduk bukan warganegara terdiri daripada 1,633 orang.

### Agama

Di daerah Serian, agama Kristian merupakan agama paling ramai penganut dengan peratusan lebih 68 peratus dari jumlah penduduk diikuti agama Islam dengan peratusan sebanyak 16 peratus. Kumpulan ketiga terbesar di daerah ini merupakan penduduk beragama Buddha dengan peratusan lebih 14 peratus. Terdapat juga penganut agama lain seperti Hindu dan penduduk tidak beragama di daerah ini yang membentuk kumpulan minoriti.

## Rujukan

## Pautan luar
* Laman web rasmi Majlis Daerah Serian
* Laman Pejabat Daerah Serian di laman web Pentadbiran Bahagian Serian